Premierul Viorica Dăncilă l-a numit vineri în funcția de vicepreședinte al ANAF pe șeful Administrației Județene a Finanțelor Teleorman, Andrei Nistor Șerban.

Alexandru Draghici este al doilea vicepreședinte al ANAF numit vineri de premier. Direcția Antifraudă va fi condusă de Ion Petruș.

Aceștia îi înlocuiesc pe cei trei oficiali ai Fiscului, care au fost eliberați vineri din funcție. Deciziile au fost publicate vineri seară în Monitorul Oficial. Schimbările vin după numirea lui Ionuţ Mişa, fostul ministru al Finanţelor, în funcţia de preşedinte al ANAF.

Premierul Viorica Dăncilă a dispus eliberarea din funcţie a trei vicepreşedinţi, cu rang de subsecretar de stat, ai Agenţiei Naţionale de Administrare Fiscală. Estr vorba despre Daniel Florin Anghel, Nicolae Pietrăreanu şi Daniel Mihai Tudor. Deciziile au fost publicate vineri în Monitorul Oficial.

Daniel Mihai Tudor era coordonator al Direcţiei generale antifraudă fiscală din cadrul ANAF.

Tot vineri, prim-ministrul l-a numit pe Ion Petruş în funcţia de inspector general adjunct antifraudă al Direcţiei generale antifraudă fiscală din cadrul ANAF.

Totodată, Viorica Dăncilă a decis eliberarea din funcţie a mai multor inspectori generali adjuncţi antifraudă: Dan Niţu - Direcţia regională antifraudă fiscală 1 Suceava; Marian Morcoaşă - Direcţia regională antifraudă fiscală 3 Alexandria; Liviu Adrian Bălan - Direcţia regională antifraudă fiscală 4 Târgu Jiu.

În locul acestora au fost numiţi: la Suceava, Iulian Pricope; la Alexandria, Mircea I.Popa; şi la Târgu Jiu, Alin Elodor Mihai.